b'\n_START_ARTICLE_\nJanusz Grabia\xc5\x84ski\n_START_PARAGRAPH_\nJanusz Grabia\xc5\x84ski (27. hein\xc3\xa4kuuta 1929 Szamotu\xc5\x82y, Puola \xe2\x80\x93 20. lokakuuta 1976 Varsova) oli puolalainen kuvittaja ja graafikko, joka tunnetaan erityisesti lastenkirjojen kuvittajana._NEWLINE_Grabia\xc5\x84ski opiskeli Krakovan kuvataideakatemiassa vuosina 1950\xe2\x80\x931951 ja siirtyi sitten Varsovan kuvataideakatemiaan vuosiksi 1952\xe2\x80\x931955. Vuodesta 1958 alkaen kuolemaansa saakka h\xc3\xa4n kuvitti it\xc3\xa4valtalaiselle Ueberreiter-kustantamolle._NEWLINE_Grabia\xc5\x84skin kuvitukset olivat usein kokosivun t\xc3\xa4ytt\xc3\xa4vi\xc3\xa4 piirustuksia ja v\xc3\xa4rikk\xc3\xa4it\xc3\xa4 akvarelleja. H\xc3\xa4n kuvitti lukuisten tunnettujen kirjailijoiden teoksia: Charles Perrault, Hans Christian Andersen, Mark Twain, Grimmin veljekset ja Enid Blyton. Grabia\xc5\x84skin kuvittamia kirjoja julkaistiin It\xc3\xa4vallan lis\xc3\xa4ksi muissakin maissa k\xc3\xa4\xc3\xa4nn\xc3\xb6ksin\xc3\xa4; suomeksi julkaistiin 1960\xe2\x80\x931970-luvulla kymmenen teosta._NEWLINE_Grabia\xc5\x84skin kirjoja palkittiin useilla puolalaisilla ja kansainv\xc3\xa4lisill\xc3\xa4 palkinnoilla. \xe2\x80\x94 H\xc3\xa4nen tuotantoaan esiteltiin Rovaniemen taidemuseon n\xc3\xa4yttelyss\xc3\xa4 \xe2\x80\x9dSatumaista \xe2\x80\x93 Janusz Grabia\xc5\x84skin satukuvituksia\xe2\x80\x9d 21.9.2018\xe2\x80\x939.1.2019, johon ty\xc3\xb6t oli saatu lesken Joanna Grabia\xc5\x84skan kokoelmasta.'